Rritje rekord e çmimit të arit si rezultat i rënies së dollarit amerikan
Gjithashtu kriza e borxheve në Evropë dhe trazirat në Lindjen e Mesme kanë rritur kërkesat për metalin e çmuar
Çmimi i arit është ngritur në shifra historike këtë javë, duke arritur në 1 mijë e 500 dollarë për një onc, ose 28.3 gram. Analistët thonë se dollari i dobët dhe vështirësitë në të cilat ndodhet ekonomia amerikane kohët e fundit kanë çuar në rritjen e çmimit të arit. Asgjë nuk shkëlqen sikur ari, veçanërisht në një ekonomi të vështirë. Kjo është veçanërisht e vërtetë në komunitetin e invesitorëve. Për ata që kërkojnë investime të sigurta, sipas këshilltarit financiar Martin Hennecke, për momentin alternativat janë të kufizuara. Ndërkohë që kriza e borxheve në Evropë dhe trazirat në Lindjen e Mesme kanë rritur kërkesat për metalin e çmuar, analistët thonë se pesimizmi për mundësinë e arritjes së një marrëveshjeje për pakësimin e borxhit mes ligjvënësve amerikanë ka ndihmuar në rritjen e çmimeve. Analisti i metaleve të çmuara Leo Larkin i indeksit Standard and Poor nuk sheh ndonjë mundësi për uljen e çmimit të arit. Çmimi i arit, që zakonisht lëviz në drejtim të kundërt me atë të dollarit, është dyfishuar që nga viti 2008, duke arritur në shifrën e lartë prej 1 mijë e 500 dollarësh për 28.3 gramë. Sipas disa ekspertëve, shifrat e ulëta të interesit dhe dollari i dobët kanë krijuar kushte të volitshme për investime në ar. Por analisti Roger Nightingale nga firma Pointon York thotë se kjo gjendje nuk mund të vazhdoj pafundësisht. Shumica e mallrave që tregëtohen në bursë kanë përfituar nga dollari i dobët. Kohët e fundit çmimi i argjendit është rritur më shumë se 45 dollarë për 28.3 gram - çmimi më i lartë ky që nga viti 1980.